कल विधायक दल की बैठक में होगा नाम का ऐलान
Rajasthan BJP President CP Joshi Tweets About New Opposition Leader Announcement Soon गुलाबचंद कटारिया के असम का राज्यपाल बनने के बाद अब बीजेपी जल्द ही नए नेता प्रतिपक्ष का ऐलान करने जा रही है।
गुलाबचंद कटारिया के असम का राज्यपाल बनने के बाद अब बीजेपी जल्द ही नए नेता प्रतिपक्ष का ऐलान करने जा रही है। बीजेपी की ओर से 2 अप्रैल को नेता प्रतिपक्ष के चयन के लिए विधायक दल की बैठक बुलाई गई है।
इससे पहले शुक्रवार रात बीजेपी के नवनियुक्त प्रदेशाध्यक्ष चंद्र प्रकाश (सीपी) जोशी ने एक ट्वीट किया। इसमें राजेंद्र राठौड़ को नेता प्रतिपक्ष बता दिया। हालांकि कुछ ही देर बाद ट्वीट डिलीट कर दिया। इस ट्वीट से सियासी हलकों में नई चर्चा शुरू हो गई है। इसके बाद कयास लगाए जा रहे हैं कि राजेंद्र राठौड़ ही विधानसभा में नेता प्रतिपक्ष की जिम्मेदारी निभाते हुए नजर आएंगे।
दरअसल, शुक्रवार को बीजेपी के राष्ट्रीय संगठन महामंत्री बीएल संतोष, राजस्थान प्रभारी अरुण सिंह प्रदेशाध्यक्ष सीपी जोशी, संगठन महामंत्री चंद्रशेखर, राष्ट्रीय स्वयंसेवक संघ के क्षेत्रीय प्रचारक निंबाराम और जयपुर प्रांत के प्रचारक बाबूलाल की सेवा भारती भवन में बैठक हुई थी। इसमें राजस्थान में होने वाले संगठनात्मक बदलाव के साथ ही नेता प्रतिपक्ष को लेकर चर्चा हुई। इसके बाद राजस्थान प्रभारी अरुण सिंह ने दो दिन में नया नेता प्रतिपक्ष बनने का दावा किया।
बैठक के बाद प्रदेशाध्यक्ष सीपी जोशी राजेंद्र राठौड़ से मिलने उनके घर पहुंचे थे। इस दौरान जोशी ने राठौड़ के साथ अपनी फोटो को ट्वीट कर लिखा- आज जयपुर में विधानसभा नेता प्रतिपक्ष राजेंद्र राठौड़ से उनके निवास पर मुलाकात हुई। संगठनात्मक कार्यों पर चर्चा की गई।
डिलीट किया ट्वीट
कुछ देर बाद ही जोशी ने अपने ट्वीट को डिलीट कर लिया। फिर उपनेता प्रतिपक्ष बताते हुए राजेंद्र राठौड़ के साथ फोटो अपलोड किए। इसके बाद से ही बीजेपी की ओर से राजेंद्र राठौड़ को नेता प्रतिपक्ष बनाने के प्रयास तेज हो गए हैं।
कल होगी विधायक दल की बैठक
बीजेपी की ओर से रविवार दोपहर को प्रदेश मुख्यालय में विधायक दल की बैठक बुलाई गई है। इस बैठक में पार्टी आलाकमान की ओर से तय किए गए नए नेता प्रतिपक्ष के नाम को रखा जाएगा। विधायकों की राय के बाद नए नेता प्रतिपक्ष के नाम का ऐलान होगा। ऐसे में अगर राजेंद्र राठौड़ पार्टी के नए नेता प्रतिपक्ष बनते हैं। उनकी जगह उपनेता प्रतिपक्ष पर भी पार्टी विधायक को नियुक्त करेगी। ऐसे में सीपी जोशी के अध्यक्ष बनने के बाद कल से ही बदलाव का सिलसिला शुरू हो जाएगा।
बता दें कि बीजेपी ने 12 फरवरी को नेता प्रतिपक्ष गुलाबचंद कटारिया को असम का राज्यपाल बना दिया था। इसके बाद से ही राजस्थान में नेता प्रतिपक्ष का पद खाली चल रहा है। ऐसे में चुनावी साल में जातिगत समीकरणों को साधते हुए आला नेताओं को पार्टी में एडजस्ट करने के लिए BJP जल्द ही नेता प्रतिपक्ष के पद पर नए नेता को जिम्मेदारी सौंप रही है।
ये भी पढ़ें
बीजेपी जल्द कर सकती है नए नेता प्रतिपक्ष का ऐलान:अरुण सिंह बोले- 2 दिन में पार्टी विधायकों की बैठक आयोजित होगी, फिर नाम का ऐलान होगा
राजस्थान में चुनावी साल शुरू होने के साथ ही भारतीय जनता पार्टी एक्टिव मोड में आ गई है। प्रदेश अध्यक्ष के बाद अब भारतीय जनता पार्टी जल्द ही राजस्थान में नए नेता प्रतिपक्ष का ऐलान कर सकती है। राजस्थान बीजेपी के प्रभारी अरुण सिंह ने कहा है कि 2 दिन में पार्टी विधायकों की बैठक आयोजित होगी। इसमें विधायकों की राय के आधार और पार्टी आलाकमान के निर्णय के बाद नेता प्रतिपक्ष के नाम का ऐलान किया जाएगा। (पूरी खबर पढ़ें)